**Самарқанд тумани ҳокими Ш.У.Джамаловнинг Ўзбекистон Республикаси Конституцияси қабул қилинганлигининг йигирма олти йиллигига бағишланган тантанали тадбирдаги табрик сўзи**

*Самарқанд тумани 5 декабрь 2018 йил*

**Ассалому алайкум қадрли байрам иштирокчилари!**

Мамлакатимиз тараққиётининг мустаҳкам пойдевори, барчамиз учун муқаддас саналган Ўзбекистон Республикаси Конституцияси бугунги кунда ҳар биримиз учун фахр-ифтихор ва юксак ғурур билан нишонланадиган айёмга айланган.

Бош Қомусимиз юртимизда озод демократик жамият барпо этишнинг, кенг кўламли ислоҳотларнинг мустаҳкам қонуний асоси, озод ва эркин ҳаётимизнинг кафолати бўлиб хизмат қилмоқда.

Бугунги кунда ер шарининг кўплаб минтақаларида, ҳатто энг ривожланган давлатларда ҳам сиёсий парокандалик, ўзаро зиддиятлар юз бераётгани, бундай нотинчликлар иқтисодий инқирозларга олиб келиб, инсонларнинг эртанги кунга бўлган ишончини сўндираётганига барчамиз гувоҳ бўлиб турибмиз.

Одамлар азиз жонини омон сақлаш учун ўзга юртлардан бошпана излашга мажбур бўлаётгани барчамизнинг бугунги тинч замоннинг қадрига етиш билан бирга, уни янада қадрлашга ундамоқда.

Ана шундай таҳликали шароитда муҳтарам юртбошимиз, ҳукуматимиз томонидан олиб борилаётган оқилона, тинчликпарвар сиёсат туфайли Ўзбекистонимиз тинч, ҳар бир фуқаронинг эрки ва ҳуқуқи кафолатланган.

Эртанги кунга бўлган мустаҳкам ишонч туфайли тадбиркор ва ишбилармонлар сафи кундан кунга кенгайиб бормоқда. Юртимиз равнақ топмоқда.

Айнан Конституция берган имкониятлар туфайли мамлакатимизда фуқаролик жамияти жадал ривожланмоқда. Ҳуқуқий, ижтимоий соҳаларда ташаббускорлик, жўшқинлик юзага келмоқда.

**Қадрли байрам иштирокчилари!**

Жонажон диёримизда юрт равнақи ва эл фаровонлиги йўлида қилинган самарали меҳнат албатта рағбат топишига барчамиз кўп маротаба гувоҳ бўлганмиз.

Туманимиз равнақи йўлида фидокорона меҳнат қилаётган, юксак маънавияти, интеллектуал қобилияти ва самарали меҳнати билан барчага ибрат бўлаётган Сиз, азизларни, Сизнинг тимсолингизда бутун туманимиз аҳлини Конституциямизнинг 26 йиллиги билан чин қалбимдан табриклайман.

Сизларга оилавий бахт ва мустаҳкам соғлиқ тилайман.

Юртимиз тинч, осмонимиз мусаффо бўлсин.

Байрамингиз муборак бўлсин!

**Эътиборингиз учун раҳмат!**